הפיגוע בשגרירות ישראל בארגנטינה

הפיגוע בשגרירות ישראל בארגנטינה היה אחד משני פיגועים שנערכו בשנות ה-90 בבואנוס איירס, בירת ארגנטינה, כנגד מטרות ישראליות ויהודיות.

הפיגוע 
ב-17 במרץ 1992 (י"ב באדר ב' ה'תשנ"ב) בצהריים, מכונית תופת נהוגה בידי מחבל מתאבד התפוצצה ליד שער בניין שגרירות ישראל ברחוב ארויו 910 בבואנוס איירס וגרמה להריסתה. בפיגוע נהרגו 29 בני אדם מתוכם 4 ישראלים, עובדי משרד החוץ, ו-4 נשים יהודיות מארגנטינה. בפיגוע נפגעו למעלה מ-220, אגפים שלמים של הבניין ההיסטורי בן ארבע הקומות קרסו.

ארגון חזבאללה טען שהפיגוע בוצע בתגובה לחיסולו של מזכ"ל הארגון, עבאס מוסאווי, בידי צה"ל ב-16 בפברואר 1992, בדיוק חודש קודם לפיגוע. ארגונים נוספים קיבלו אחריות על הפיגוע, בהם הג'יהאד האסלאמי.

תוצאות והשלכות 
שנתיים לאחר מכן התבצע פיגוע בדפוס דומה בבניין הקהילה היהודית וגרם להרג של 86 איש. לאחר שחקירת הפיגועים התמסמסה בידי ממשלת ארגנטינה הועלה החשד כי נשיא ארגנטינה קרלוס מנם ניסה לחבל בחקירה. בשנת 2003 השלים "המוסד" הישראלי את חקירת הפיגועים, וכתב דו"ח מפורט ובו הוכחות חותכות לקשר בין איראן וארגון חזבאללה לביצוע הפיגוע בשגרירות ישראל, הוכחות שעולות בקנה אחד עם ממצאי הפרקליטות הארגנטינאית. בעקבות פיצוץ השגרירות וגילוי ממצאי פיצוץ בניין הקהילה היהודית, ישראל קראה לארגנטינה לסגור את שגרירות איראן.

בסוף דצמבר 2006, בתשובה לעתירתו של אב שאיבד את בתו בפיגוע, בית המשפט העליון של ארגנטינה, במעמד של שבעה שופטים, פרסם החלטה המונעת התיישנות הפיגוע נגד השגרירות, שמשמעותה כי התיק לא ייסגר, והוא משאיר פתח להמשך חקירה ולמיצוי הדין, בבוא העת, עם האחראים לפיגוע.

אחד המבוקשים העיקריים בגין תכנון הפיגוע הוא אחמד וחידי שכיהן, עד שנת 2013, כשר ההגנה האיראני.

ב-18 ביולי 2019, לרגל 25 שנים לפיגוע בבניין הקהילה היהודית בבואנוס איירס, שבוצע לפי החשד על ידי חזבאללה ואיראן, הקפיאה ארגנטינה נכסים של אנשי הארגון והכריזה עליו בפועל כעל ארגון טרור.

ראו גם
 הפיגוע בבניין הקהילה היהודית בארגנטינה
 הנופלים בשירות החוץ

קישורים חיצוניים

 
 

 תיאור הפיגוע, באתר השב"כ
 22 שנה לפיגוע בשגרירות בבואנוס איירס, בבלוג הערות שוליים להיסטוריה, 17 במרץ 2014.
 
 25 שנים לפיגוע בשגרירות בבואנוס איירס, ב"פלוג" - הבלוג הפוליטי, 19 במרץ 2017.

הערות שוליים 

בואנוס איירס: היסטוריה
פיגועי טרור אסלאמי
מעשי טבח
1992 בישראל
פעולות טרור ב-1992
ארגנטינה, שגרירות ישראל
מתקפות נגד נציגויות דיפלומטיות ישראליות
יהדות ארגנטינה
יחסי ארגנטינה–ישראל
פיגועי מכונית תופת
פיגועים נגד ישראלים בחוץ לארץ
סכסוך איראן-ישראל
יהדות בואנוס איירס
פשע בארגנטינה
1992 בארגנטינה